Sanders til Clinton: – Amerikanere er møkklei å høre om de forbanna e-postene dine
Klokken 03 norsk tid startet Demokratenes første TV-debatt med disse fem presidentkandidatene på scenen: Hillary Clinton (67), Bernie Sanders (74), Martin O'Malley (52), Lincoln Chafee (62) og Jim Webb (69). Med den nylige skoleskytingen i Oregon fikk naturlig nok våpenlovgivningen fokus, i tillegg til Russlands inngripen i Syria. Det gjorde også bråket rundt Clintons e-poster, som FBI nå har åpnet undersøkelser rundt. Tidligere i år ble det kjent at Clinton brukte en privat e-postserver i jobben som USAs utenriksminister. Etter at Clinton var ferdig med å svare debattleder Anderson Cooper, tok den selverklærte sosialisten Bernie Sanders ordet: – Det Clinton sier er riktig. Jeg tror at amerikanerne er møkklei av å høre om de forbanna e-postene dine, sa han og utdypte: – Denne kampanjen burde handle om de groteske nivåene av inntekt- og formueujevnheten i landet vårt, den makeløse og uberegnelige nødsituasjonen i vårt endrede klima, og at vi må investere i jobber og utdanning - ikke i fengsel og innesperring, sa han og fortsatte: – La oss snakke om de virkelige temaene. Det hele endte med at Sanders og Clinton tok hverandre i hånden på debattscenen. Les også: Sanders til VG: – Mye å lære av NorgeI den ferskeste nasjonale meningsmålingen, fra Fox News, ligger Clinton på topp med 45 prosent, etterfulgt av mannen som har overrasket mest i Demokrat-feltet: Bernie Sanders med 25 prosent oppslutning. Sanders, som ser til Skandinavia i sin politikk, har maktet å få mye oppmerksomhet og trukket fulle saler i valgmøter over hele USA. De skandinaviske landene ble også nevnt i nattens debatt: – Se til land som Danmark, Sverige og Norge og lær av hva de gjør, sa Sanders med henvisning til blant annet gratis høyere utdanning og helsehjelp. Da fikk han et svar fra Clinton: – Vi er ikke Danmark. Jeg elsker Danmark, men vi er USA. Clinton ble også utfordret på hvorvidt USA styres av dynastier, i en primærvalgkamp hvor presidentkandidater heter både Clinton og Bush. – Jeg vil ikke be noen om å stemme på meg basert på etternavnet mitt. Jeg vil be dem lytte til hva jeg foreslår og se på hva jeg har oppnådd. Jeg stiller absolutt ikke som presidentkandidat fordi etternavnet mitt er Clinton.Til tross for at han ennå ikke har sagt om han stiller eller ikke, innehar visepresident Joe Biden tredjeplassen med 19 prosent. De tre i bunnen, tidligere Maryland-guvernør Martin O’Malley har én prosent i den siste målingen, mens tidligere Rhode Island-guvernør Lincoln Chafee og tidligere Virginia-senator Jim Webb begge har under én prosent. Sistnevnte uttrykte flere ganger overfor debattleder Anderson Cooper at han var misfornøyd med at han ikke fikk mer taletid. Utenfor Wynn-hotellet var det støttespillere av Clinton og Sanders som preget gatebildet. – Dette er for Bernie Sanders, sier 55 år gamle Charlie Stachan setter fyr på tre kjegler og begynner å sjonglere. – Can you feel the Bern? Hjelpe middelklassen Strachan roper slagordet fansen til Vermont-senatoren Bernie Sanders bruker om sin favoritt – en omskriving av «feel the burn». Vi møter han på en gangbro utenfor luksushotellet Wynn i Las Vegas. Ved siden av ham står Willie C. Willie utkledd i Elvis-kostyme og synger for full hals, mens Sarah Beck står på skyhøye stylter. – Han bryr seg om gjennomsnittsmenneskene, som oss underholdere. Vi er verken rike eller fattige. Forhåpentligvis han hjelpe middelklassen, sier Stachan om hvorfor han støtter Bernie Sanders. Han blir avbrutt av tre uniformerte politimenn som liker dårlig at han sjonglerer med brennende kjegler midt i folkemengden. 55-åringen gjør som politiet sier og tar heller frem vanlige kjegler som han begynner å sjonglere med. Han forteller at han tidligere har støttet Hillary Clinton. – Jeg ønsker ikke Hillary noe vondt, men mener Sanders er et bedre valg nå. – Hvorfor? – Folk er trette av den vanlige politikken og det er mye av grunnen til at Donald Trump får så mye oppmerksomhet. Han er ikke status quo, ikke noen man har sett i polikken, men en komiker. Folk elsker han, men jeg tror ikke at han håper å bli politiker. Bernie Sanders er ny, et nytt ansikt og som vet hva han snakker om. Les også: Nå spøker det for Clintons president-drømPå en annen gangbro har Hillary-fansen samlet seg. John Church (63) holder en Hillary-plakat i hånden og roper slagord sammen med folkemengden. – Jeg syntes at det er på tide med en kvinnelig president. Hun har gode ideer og vi trenger henne for kvinner og for barnebarna våre som vokser opp. Jeg er lei av at Kongressen i åtte år ikke kommer overens, og jeg tenker at hun kan få dem til å enes, sier han. Forhåndsfavoritten Hillary Clinton har lagt bak seg noen tøffe måneder med blant annet en eskalerende e-postskandale, svakere meningsmålinger, uventet konkurranse fra Bernie Sanders, Donald Trump som har tatt den meste av oppmerksomheten og fall i pengedonasjoner. 22. oktober skal hun forklare seg om angrepet mot det amerikanske konsulatet i Benghazi hvor blant annet den amerikanske ambassadøren ble drept.
De er uenige i mye, men da Hillary Clinton ble spurt ut om epost-skandalen hun er involvert i, fikk hun støtte fra sin motstander Bernie Sanders.